b'\n_START_ARTICLE_\nLu\xc4\x8dka Regrat\n_START_SECTION_\nVsebina\n_START_PARAGRAPH_\nLu\xc4\x8dka Regrat je regratova lu\xc4\x8dka, ki je rasla na robu travnika. Neko\xc4\x8d je sanjala, kako je od\xc5\xa1la v de\xc5\xbeelo ljudi. Zjutraj se je zbudila in si za\xc5\xbeelela videti to de\xc5\xbeelo. Predvsem pa se je \xc5\xbeelela pogledati v ogledalo. Pogovarjala se je z \xc5\xbeelvo, ki jo je sre\xc4\x8dala na travniku, in ta ji je pripovedovala o tem, kako je lepo na morju \xe2\x80\x93 saj je tam neko\xc4\x8d \xc5\xbeivela. Zapela ji je pesmico in zaigrala na orglice. Nato ji je rekla, naj se odpravi v de\xc5\xbeelo ljudi, \xc4\x8de se \xc5\xbeeli pogledati v ogledalo. Lu\xc4\x8dka je \xc5\xa1la tako v mesto, kjer se je najprej ustavila pred izlo\xc5\xbebo s sadjem in zelenjavo. Tam je sre\xc4\x8dala deklici Tinko in Erno, ki sta se igrali z \xc5\xbeogo. Ko sta ugotovili, da se Lu\xc4\x8dka \xc5\xbeeli pogledati v ogledalo, sta jo povabili domov. Vendar si Lu\xc4\x8dka ni upala v kopalnico, ker je v njej ropotal pralni stroj. Nato ji ponudita sodo in slatino. Ko je pojedla in popila, se je za\xc4\x8dela tanj\xc5\xa1ati in tanj\xc5\xa1ati, na koncu pa jo je odneslo skozi okno in razletela se je v ne\xc5\xa1teto Lu\xc4\x8dk Regrat. Veter jih je nosil, vsako s svojim de\xc5\xbenikom. Ena lu\xc4\x8dka je pri\xc5\xa1la tudi na travnik, kjer jo je opazila \xc5\xbeelva. Ta jo je vpra\xc5\xa1ala, \xc4\x8de je \xc5\xbee pri\xc5\xa1la z morja, a lu\xc4\x8dka je imela tako tanek glas, da ga stara \xc5\xbeelva ni sli\xc5\xa1ala. Po travniku je nato pri\xc5\xa1la deklica z ogledalom. Ogledalce ji je padlo na tla in tako se je lahko majhna lu\xc4\x8dka kon\xc4\x8dno pogleda v njem._NEWLINE_Avtor na za\xc4\x8detku pravljice pove, da opazuje junijski travnik (sedanjik), med pravljico pove, kako je bilo, ko je v lunaparku opazoval zrcala (preteklik), na koncu pravljice pa pove, da bo na tem mestu, kjer se je lu\xc4\x8dka pogledala v zrcalo in se pogreznila v zemljo, naslednje leto morda spet zrasla kak\xc5\xa1na gospodi\xc4\x8dna Regrat (prihodnjik)._NEWLINE_Za pravljico je zna\xc4\x8dilno, da se v njej prepleta ve\xc4\x8d realnosti: pripovedoval\xc4\x8deva realnost, realnost \xc5\xbeivih, govore\xc4\x8dih rastlin, ipd.\n_START_SECTION_\nOsrednja knji\xc5\xbeevna oseba\n_START_PARAGRAPH_\nLu\xc4\x8dka Regrat je regratova lu\xc4\x8dka s \xc4\x8dlove\xc5\xa1kimi lastnostmi; ima dve roki, dve nogi, obraz, spi, sanja, zna brati, cepeta z nogami, naglas kri\xc4\x8di, je jezna, radovedna itd. Avtor jo imenuje tudi: regratka, jezna, radovedna pun\xc4\x8dka, jara pun\xc4\x8dka, okrogla zvezdna kopica, prozorna bela krogla, majhna bela zvezda, meglena krogla, bela bu\xc4\x8dka, rumena zvezda._NEWLINE_Je pravzaprav kot majhna deklica, ki pa \xc5\xbeivi le en dan. V tem dnevu spozna nove stvari, ki jih \xc5\xa1e nikoli ni videla - sadje, zelenjavo, luno, \xc5\xbeelvo, ljudi, mesto, potni list ipd. \xc4\x8cudi se vsemu, kar sre\xc4\x8da, vidi. Je zelo radovedna. Zelo si \xc5\xbeeli, da bi se videla v ogledalu. S sabo vedno nosi de\xc5\xbenik. Ko se razleti na mnogo lu\xc4\x8dk in te lu\xc4\x8dke odnese veter, re\xc4\x8de, da pride nazaj spet \xc4\x8dez leto dni._NEWLINE_Tudi na koncu pravljice pravi: \xc2\xbbNa svidenje \xc4\x8dez leto dni!\xc2\xab\n_START_SECTION_\nO avtorju\n_START_PARAGRAPH_\nAvtor je znan kot pesnik, dramatik, pisec besedil popevk, napisal pa je tudi nekaj mladinskih del. Njegov slog je poeti\xc4\x8den. Znan je tudi po t. i. vesoljski zavesti (stvarni in transcendentni svet) - to je zavedanje, da vsaka najmanj\xc5\xa1a stvar ka\xc5\xbee temeljne zna\xc4\x8dilnosti vesolja. V pravljici Lu\xc4\x8dka Regrat se to vidi tako v liri\xc4\x8dni pripovedi kot v pesmi, ki je zapisana med pripovedjo, ter v obliki besednih zvez (\xc2\xbbzvezda Sirius v ozvezdju Psa\xc2\xab,\xc2\xa0\xc2\xbbmajhne bele zvezde\xc2\xab,\xc2\xa0\xc2\xbbrumena zvezda\xc2\xab,\xc2\xa0\xc2\xbbokrogel kot polna Luna\xc2\xab,\xc2\xa0\xc2\xbbogromno zeleno vesoljstvo\xc2\xab,\xc2\xa0\xc2\xbbrimska cesta\xc2\xab\xc2\xa0...).'